***Zjavenie Jánovo 22:11 „Kto krivdí, nech krivdí ďalej; kto je špinavý, nech sa ešte ušpiní; spravodlivý nech ďalej koná spravodlivosť a svätý nech sa ďalej posväcuje.“***

Pre Židov je Veľká noc úzko spätá s vyjdením Izraelitov z Egypta. V Egypte žili niekoľko sto rokov, a čím viac sa početne rozmáhali, tým viac boli zotročovaní ťažkou prácou. Keď úpeli a volali k Bohu, aby ich vyslobodil, (2 Moj 2,23.24), Boh nezabudol na svoj dávny sľub Abrahámovi a povolal svojho služobníka Mojžiša s jeho bratom Áronom, aby im šli pomôcť. Lenže egyptský faraón Izraelitov za žiadnu cenu nechcel pustiť. Až nakoniec Boh zoslal na Egypt hrozné rany, ktoré vyvrcholili záhubou všetkých prvorodených ľudí i zvierat v Egypte. Boh nakoniec zachránil všetkých, ktorí mu verili a kto ho počúvali. (2 Moj 12,13)

Proroctvo v knihe Zjavenia sa zmieňujú o tom, že v záverečnej dobe tesne pred tým, než Boh konečne vyslobodí svoje deti z otroctva hriechu a zlo bude navždy zničené, bude na zem vyliatych sedem nádob s pohromami podobnými egyptským ranám. Aj teraz budú zachránení tí, ktorí sa postavia na Božiu stranu a poslúchnu Božie pokyny záchrany. Na neverných dopadne Boží hnev. (Zj 14,9-10; 15,1; 16,1)

Súženie spojené s týmito pohromami nebude mať obdobu, veriaci však budú pod Božou ochranou. (Dan 12,1) Svetom znie Božia dobrá správa o Božom súde, pretože tí, ktorí prijali do svojho života Ježiša Krista ako Pána a Spasiteľa, sa nemusia báť. (Zj 14,6-7) Posledný súd sa týka tých, ktorí na opakované výzvy vo svojom živote reagujú odmietavo, spurne a nechcú mať s Bohom nič spoločné.

Medzi egyptskými ranami a poslednými pohromami je paralela, akoby sa história opakovala. Hospodin chce vyslobodiť svoj ľud, ale niekto mu v tom zámerne zabraňuje. Odmieta opakované možnosti prijať nové výzvy, až prichádza zlom a pohromy. (Zj 22,11)

1. Prvou pohromou sú vredy dopadajúce na tých, ktorí stoja proti Bohu. (Zj 16,2)
2. Ďalej sa more mení na krv a všetko živé v mori hynie. (Zj 16,3)
3. Potom sa aj vody v riekach a potokoch menia na krv. (Zj 16,4) Krv symbolizuje Boží súd. Rany sú dôsledkom ľudského hriechu, ktorý ničí prírodu a stvorenie. Čo malo slúžiť životu, začína život ohrozovať. S Božím posledným súdom prichádza spravodlivosť. (Zj 16,5-6)
4. Štvrtá pohroma prichádza tým, že slnko spaľuje ľudí svojim žiarom. Sú ľudia, ktorí za to Boha preklínajú, namiesto toho, aby sa k nemu obrátili. (Zj 16,8-9)
5. Piatou pohromou je obrovská tma. (Zj 16,10-11)
6. Uprostred duchovnej temnoty prichádza satan so svojím podvodom, robí zázračné znamenia a mobilizuje vládcov celého sveta, aby ich zhromaždil na boj v poslednej bitke Harmagedon. (Zj 16,12-16)
7. V tejto bitke ale víťazí Boh so svojím vojskom. Nejde o nejaký chvíľkový rozmar pomstychtivé-ho Boha voči ľuďom, ale o dôsledky vedomého rozhodnutia ľudí, ktorí odmietajú Boha. Ide o vzburu proti Bohu a o záverečný boj medzi dobrom a zlom. (Zj 16,17-18.20-21)

Dobrá správa je, že Ježiš ukončí všetky pohromy. Príde znovu pre tých, ktorí mu uverili a prijali Ho do svojho srdca slobodne a s láskou. Záverečných sedem rán je vyvrcholením boja dobra a zla kde víťazom je Ježiš. Je len na nás, na koho strane budeme stáť, až sa ako víťaz znova vráti.